REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/219-13

15. jun 2013. godine

B e o g r a d

Z A P I S N I K

JEDANAESTE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 13. JUNA 2013. GODINE

Sednica je počela u 12,10 časova.

Sednici je predsedavao Aleksandar Senić, predsednik Odbora.

Sednici su prisustvovali članovi Odbora: Goran Bogdanović, Snežana Bogosavljević Bošković, Nenad Kitanović, Oto Kišmarton, Saša Maksimović, Čedomir Protić, Velimir Stanojević, Arpad Fremond i Siniša Lazić, kao i Radovan Raičević (umesto Jasmine Obradović) i Zoran Pralica (umesto Dragana Čolića), zamenici članova Odbora.

Sednici nisu prisustvovali članovi Odbora: Radmila Gerov, Saša Dujović, Ružica Igić, Petar Kuntić i Dragan Čolić.

Pored članova Odbora sednici su prisustvovali: predstavnici Ministarstva poljoprivrede, šumarstva i vodoprivrede: Miodrag Pješčić, direktor Republičke direkcije za vode; Milanka Davidović, pomoćnik ministra poljoprivrede, šumarstva i vodoprivrede; Biljana Ranđelović, šef odseka u Ministarstvu poljoprivrede, šumarstva i vodoprivrede i predstavnici sredstava javnog informisanja.

Većinom glasova usvojen je sledeći

D n e v n i r e d

1. Razmatranje Predloga zakona o potvrđivanju Memoranduma o razumevanju između Vlade Republike Srbije i Vlade Republike Turske o saradnji u oblasti poljoprivrede, koji je podnela Vlada;

2. Razmatranje Predloga zakona o potvrđivanju Sporazuma između Vlade Republike Srbije i Vlade Crne Gore o saradnji u oblasti veterine, koji je podnela Vlada;

3. Razmatranje Predloga zakona o potvrđivanju Sporazuma između Vlade Republike Srbije i Vlade Crne Gore o međusobnom priznavanju i prihvatanju dokaza o ispunjenosti propisanih uslova o hrani i hrani za životinje biljnog, mešovitog/kombinovanog porekla, koji je podnela Vlada;

4. Razmatranje Predloga zakona o potvrđivanju Sporazuma između Vlade Republike Srbije i Vlade Crne Gore o saradnji u oblasti zdravstvene zaštite bilja, koji je podnela Vlada;

5. Informacija o preduzimanju mera Ministarstva poljoprivrede, šumarstva i vodoprivrede za odbranu od mogućih poplava, i

6. Razno.

Pre prelaska na razmatranje 1. tačke dnevnog reda, usvojen je većinom glasova (9 za) zapisnik 10. sednice Odbora, koja je održana 23. aprila 2013. godine, u tekstu u kome je i predložen.

I

Posle uvodnih napomena pomoćnika ministra o važnosti usvajanja Memoranduma o razumevanju između Vlade Republike Srbije i Vlade Republike Turske o saradnji u oblasti poljoprivrede i osnovnim ciljevima koji žele da se postignu, Odbor je većinom glasova (9 za, jedan uzdržan), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I Z V E Š T A J

Odbor je, u skladu sa čl. 155. stav 2. i 170. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Memoranduma o razumevanju između Vlade Republike Srbije i Vlade Republike Turske o saradnji u oblasti poljoprivrede.

II, III i IV

Zajedničko obrazloženje o značaju usvajanja 2, 3. i 4. tačke dnevnog reda dala je pomoćnik ministra poljoprivrede, šumarstva i vodoprivrede.

Posle diskusije u kojoj su učestvovali Snežana Bogosavljević Bošković, Odbor je većinom glasova (10 za) odlučio da podnese Narodnoj skupštini, saglasno članu 156. stav 3. Poslovnika Narodne skupštine, sledeće izveštaje:

1. Odbor je, u skladu sa čl. 155. stav 2. i 170. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Crne Gore o saradnji u oblasti veterine;

2. Odbor je, u skladu sa čl. 155. stav 2. i 170. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Crne Gore o međusobnom priznavanju i prihvatanju dokaza o ispunjenosti propisanih uslova o hrani i hrani za životinje biljnog, mešovitog/kombinovanog porekla, i

3. Odbor je, u skladu sa čl. 155. stav 2. i 170. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Crne Gore o saradnji u oblasti zdravstvene zaštite bilja.

Za izvestioca Odbora, po svim tačkama dnevnog reda, određen je Aleksandar Senić, predsednik Odbora.

V

Informaciju o preduzimanju mera Ministarstva poljoprivrede, šumarstva i vodoprivrede za odbranu od mogućih poplava dao je Miodrag Pješčić, direktor Republičke direkcije za vode, koji je istakao: da Republika Srbija ima složen sistem odbrane od poplava, zbog postojanja tri javna preduzeća, tako da resorno ministarstvo treba da iskoordinira rad sva tri javna preduzeća; da se Direkcija u svom radu naslanja na prognoze RHMZ; da sva javna preduzeća drže pod kontrolom vodenu stihiju i da je prva odbrambena linija stabilna, osim u pojedinim slučajevima, kao što je to slučaj sa Beočinom; da do sada izmeren vodostaj na Dunavu predstavlja istorijski maksimum i da, po njegovom mišljenju, jedino treba biti oprezan kod Smedereva; da su do sada dva puta slate inspekcijske službe na HE „Đerdap“, kako bi utvrdile da li je sve urađeno po propisima, što do sada nikada nije bio slučaj. Definitivno, zaključio je, da je situacija u vezi sa poplavama potpuno pod kontrolom i da stanje nije alarmantno, s tim što treba biti oprezan na terenu, kada su u pitanju osmatračke i druge službe, koje prate deformaciju nasipa, sitna curenja vode i dr.

U diskusiji su učestvovali Siniša Lazić, Arpad Fremond i Aleksandar Senić, a na postavljena pitanja odgovore je dao direktor Republičke direkcije za vode.

VI

Pod tačkom – Razno, zaključeno je:

1. Povodom predstavke – apela za pomoć zaposlenih u AD „Aleksa Šantić“ iz mesta Aleksa Šantić, obrazloženje je dao Siniša Lazić, istakavši: da je 12. juna ove godine navedeno AD posetio ministar poljoprivrede, šumarstva i vodoprivrede i razgovarao sa zaposlenima; da je činjenica da zaposleni nemaju svoju zemlju u vlasništvu, kako bi mogli da konkurišu za bilo koji vid pomoći u resornom ministarstvu; da njihovo preduzeće obrađuje preko 850 ha poljoprivrednog zemljišta, koje je u svojini AD, kao i preko 3.000 ha zemljišta u vlasništvu RS, tako da oni praktično zavise od državnog poljoprivrednog zemljišta. Predložio je produženje ranije donetog zaključka Vlade od 23. decembra 2010. godine do završetka procesa restrukturiranja, odnosno do 2014. godine, kada će se doneti plan i program.

Posle diskusije u kojoj su učestvovali Zoran Pralica, Siniša Lazić i Arpad Fremond, Odbor je, većinom glasova (8 za, jedan uzdržan), na osnovu člana 44. stav 2. alineja 8) Poslovnika Narodne skupštine usvojio sledeći

Z A K Lj U Č A K

Odbor preporučuje Vladi Republike Srbije produženje važenja donetog zaključka 05 br. 320-9691/2010 od 23. decembra 2010. godine, odnosno odluke gradonačelnika grada Sombora o dodeli zemljišta AD „Aleksa Šantić“ do završetka postupka restrukturiranja.

2. Dogovoreno je da se naredna sednica Odbora održi u toku iduće nedelje, odnosno za vreme rasprave o podnetim amandmanima na predloge zakona iz oblasti obrazovanja, a da u međuvremenu članovi Odbora definišu pitanja o kojima bi moglo da se razgovara i da o tome obavesti sekretara Odbora.

Pošto drugih pitanja i predloga nije bilo, sednica je završena u 13,30 časova.

SEKRETAR PREDSEDNIK ODBORA

Dobrica Zečević Aleksandar Senić

4201213.001/38